Trei femei acuzate că au agresat copii cu dizabilităţi scapă de pedeapsă prin prescripţie
Trei femei acuzate că agresau copii cu dizabilităţi din cadrul Complexului de Servicii Comunitare „Sf. Andrei” din Ploieşti scapă de pedeapsă, Judecătoria Ploieşti dispunând încetarea procesului ca urmare a intervenirii prescripţiei generale a răspunderii penale, transmite Agerpres.
Potrivit portalului instanţelor de judecată, magistraţii de la Judecătoria Ploieşti au încetat, joi, procesul împotriva celor trei inculpate, la data faptelor angajate ale complexului, deferite justiţiei sub acuzaţia de purtare abuzivă, persoane vătămate fiind patru copii cu grave probleme de sănătate instituţionalizaţi în centrul menţionat.
De asemenea, instanţa le-a obligat pe inculpate la plata a câte 4.500 de lei în dauna fiecărui copil pe care l-au agresat, sumele reprezentând prejudiciu moral.
Complexul de Servicii Comunitare „Sf. Andrei” nu s-a constituit parte civilă în procesul penal.
Decizia Judecătoriei Ploieşti nu este definitivă.
Acest dosar a fost disjuns dintr-o altă speţă similară, în care au fost trimişi în judecată pentru purtare abuzivă alţi 14 inculpaţi, care la data faptelor erau angajaţi ai Complexului de Servicii Comunitare „Sf. Andrei” Ploieşti.
Conform datelor de la dosar, cercetările în aceste cauze au fost demarate în urma unui denunţ formulat de soţul unei angajate a complexului. Cei doi soţi se aflau în proces de divorţ la momentul denunţului.
Bărbatul, martor în dosar, a arătat că a găsit în telefonul soţiei sale conversaţii purtate de aceasta cu o colegă din care reieşea că cele două, dar şi alţi angajaţi ai centrului exercitau acte de violenţă verbală şi fizică asupra minorilor instituţionalizaţi şi sustrăgeau diverse bunuri alimentare şi nealimentare destinate nevoilor beneficiarilor.
„Din coroborarea mijloacelor de probă administrate rezultă că adoptarea unui comportament abuziv şi agresiv în rândul angajaţilor centrului constituia o practică generalizată, reprezentând în mentalul acestora normalitatea, un mod de a se impune în faţa copiilor, de a-i constrânge să îi respecte şi de a-i educa prin instituirea unei stări de frică, de supunere”, se arată în documentele de la dosar.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank